O‘ZBEKISTON RESPUBLIKASI VAZIRLAR MAHKAMASINING FARMOYISHI

O‘zbekiston Respublikasi Prezidentining “Yoshlik I” koni negizida “Olmaliq KMK” AJ ishlab chiqarish quvvatlarini kengaytirish to‘g‘risida” 2017-yil 1-martdagi PQ-2807-son qarori ijrosini ta’minlash hamda “Yoshlik I” konini o‘zlashtirish” investitsiya loyihasining amalga oshirilishini jadallashtirish maqsadida: 
 1. “Olmaliq kon-metallurgiya kombinati” aksiyadorlik jamiyati (keyingi o‘rinlarda — “Olmaliq KMK” AJ) tomonidan amalga oshirilayotgan investitsiya loyihalarini jadallashtirish va uning joriy faoliyatini samarali tashkil etish bo‘yicha doimiy ishchi guruh (keyingi o‘rinlarda — ishchi guruh) faoliyat yuritayotganligi ma’lumot uchun qabul qilinsin.
 2. “Olmaliq KMK” AJning raqobatbardoshligini va mavjud ishlab chiqarish hajmlarni oshirish, yangi quvvatlarni yaratish maqsadida quyidagi ustuvor vazifalarni nazarda tutadigan 2020 — 2024-yillarda “Olmaliq kon-metallurgiya kombinati” aksiyadorlik jamiyati tomonidan “Yoshlik I” konini o‘zlashtirish” investitsiya loyihasini amalga oshirish strategiyasi 1-ilovaga muvofiq tasdiqlansin:
 asosiy ko‘rsatkichlar, bosqichlar va quriladigan obyektlar tarkibini belgilash;
 investitsiya loyihasini amalga oshirish davomida yuzaga keladigan xavf-xatarlarni baholash va ularni kamaytirish;
 o‘zlashtiriladigan mablag‘larning dastlabki qiymatini va moliyalashtirishning prognoz manbalarini aniqlash; 
 investitsiya loyihasini amalga oshirishning aniq mexanizmlarini belgilash;
 investitsiya loyihasini amalga oshirish yuzasidan tizimli ravishda monitoring olib borish va nazorat o‘rnatilishining ta’sirchan mexanizmlarini joriy etish.
 3. 2020 — 2024-yillarda “Olmaliq kon-metallurgiya kombinati” aksiyadorlik jamiyati tomonidan “Yoshlik I” konini o‘zlashtirish” investitsiya loyihasini amalga oshirish strategiyasining ijrosini ta’minlash bo‘yicha “Yo‘l xaritasi” (keyingi o‘rinlarda — “Yo‘l xaritasi” ) 2-ilovaga muvofiq tasdiqlansin.
 4. Vazirliklar, davlat qo‘mitalari va idoralar rahbarlari zimmasiga “Yo‘l xaritasi”da belgilangan tegishli chora-tadbirlarning to‘la hajmda va belgilangan muddatlarda sifatli amalga oshirilishi yuzasidan shaxsiy javobgarlik yuklansin. 
 5. Ishchi guruh (Ishmetov, Ortiqov) va “Olmaliq KMK” AJ (Xursanov):
 mas’ul vazirliklar, davlat qo‘mitalari va idoralar bilan birgalikda “Yo‘l xaritasi”da belgilangan chora-tadbirlarning to‘la hajmda va belgilangan muddatlarda bajarilishini;
 zaruratga ko‘ra loyiha amalga oshirilishining barcha bosqichlarida tegishli hujjatlarni (texnik reglamentlarni tayyorlash, shartnomalar tuzish, qurilish, montaj qilish, ishga tushirish hujjatlari va boshqalar) ekspertizadan o‘tkazish, loyiha bo‘yicha xavf-xatarlarni baholash hamda uni kuzatib borish maqsadida xalqaro yetakchi kompaniyalar belgilangan tartibda jalb qilinishini ta’minlasin.
 6. Mazkur farmoyishning bajarilishini nazorat qilish O‘zbekiston Respublikasi Bosh vazirining o‘rinbosari — iqtisodiy taraqqiyot va kambag‘allikni qisqartirish vaziri J.A. Qo‘chqorov va “Olmaliq KMK” AJ boshqaruvi raisi A.X. Xursanov zimmasiga yuklansin. 
 Mamlakatimizda rangli va nodir metallarni ishlab chiqaruvchi asosiy korxona sifatida o‘zining 70 yillik tarixiga ega bo‘lgan “Olmaliq kon-metallurgiya kombinati” aksiyadorlik jamiyati (keyingi o‘rinlarda — “Olmaliq KMK” AJ) rangli metallurgiya bayroqdori hisoblanadi. “Olmaliq KMK” AJning ishlab chiqarish quvvatlari Toshkent, Surxondaryo, Namangan va Jizzax viloyatlarida joylashgan mis-molibden, qo‘rg‘oshin-rux, oltin va kumush konlariga asoslanadi.
 Hozirda “Olmaliq KMK” AJda ishlab chiqarishni modernizatsiya qilish bo‘yicha bir qator yirik ishlar amalga oshirilmoqda, xususan, O‘zbekiston Respublikasi Prezidentining “Yoshlik I” koni negizida “Olmaliq KMK” AJ ishlab chiqarish quvvatlarini kengaytirish to‘g‘risida” 2017-yil 1-martdagi PQ-2807-son qaroriga muvofiq “Olmaliq KMK” AJ tomonidan “Yoshlik I” konini o‘zlashtirish” investitsiya loyihasi (keyingi o‘rinlarda — investitsiya loyihasi) amalga oshirilmoqda.
 Investitsiya loyihasi doirasida jalb qilinishi rejalashtirilayotgan Toshkent viloyati, Olmaliq shahri atrofidagi qazilma boyliklarni puxta o‘rganib chiqish maqsadida 2019-yilning iyul oyida “SRK Consulting” xalqaro ixtisoslashtirilgan kompaniyasi tomonidan oltin-mis konlari kon-geologiya zaxiralarining dastlabki texnik-iqtisodiy tahlili o‘tkazildi.
 Tahlil natijalariga ko‘ra quyidagi xulosalarga kelindi:
 zaxiralar bo‘yicha shu kungacha mavjud bo‘lgan tarixiy ma’lumotlar to‘g‘ri va Olmaliq shahri atrofidagi foydali qazilmalar zaxiralari dunyodagi eng yirik oltin-mis konglomeratlaridan biri (Mo‘g‘ilistonning Oyuu-Tolgoy konlaridan keyin ikkinchi) hisoblanishi;
 oltin-mis rudasining umumiy zaxirasi hajmi 17,0 mlrd tonnadan, xususan, tasdiqlangan zaxiralari — 2,3 mlrd tonna, taxminiy zaxiralar — 14,7 mlrd tonnadan ko‘proqni tashkil etishi; 
 o‘tkazilgan laboratoriya tahlillariga ko‘ra taxminan 44 mln tonna mis, 5,7 ming tonna oltin, 36,5 ming tonna kumush, bundan tashqari molibden — 832,5 ming tonna, shuningdek, reniy va boshqa nodir metallar mavjudligi o‘z tasdig‘ini topdi. 
 “SRK Consulting” kompaniyasi o‘z xulosasida 2023-yildan boshlab Olmaliq shahri atrofidagi rudali konlarni yiliga 100 mln tonna, xususan “Yoshlik I” konida 60,0 mln tonna (keyinchalik 74,0 mln tonnaga yetkazish imkoniyati bilan) va Qalmoqir konida 40,0 mln tonna (hozirgi kunda Qalmoqir konida yiliga 34,0 mln tonna ruda qazib olinadi) ruda qazib olish orqali o‘zlashtirishni tavsiya etgan.
 Bugungi kunda investitsiya loyihasi doirasida 233,0 mln dollaridan ziyod qiymatdagi yuqori unumli tog‘-kon texnikasi xarid qilindi. Mamlakatimizda ishlab chiqarilgan 70,6 mlrd so‘mdan ziyod qiymatdagi texnikalar, 5,0 mlrd so‘mlik elektr asbob-uskunalari yetkazib berildi.
 Obyektda qurilish-montaj, tog‘-kon va qazish ishlari olib borilmoqda. Investitsiya loyihasi boshlanganidan buyon jami 41,4 mln kub metrdan ziyod hajmda qazish ishlari bajarildi. Agar 2017-yilda 3,2 mln kub metr qazish ishlari amalga oshirilgan bo‘lsa, 2020-yilning yanvar-fevral oylarida 4,2 mln kub metrdan ko‘proq qazish ishlari bajarildi (2020-yilda bajariladigan ishlar hajmi 25 mln kub metrni tashkil etadi). 
 2020-yil oxiriga qadar investitsiya loyihasi doirasida o‘zlashtiriladigan investitsiyalarning umumiy hajmi 225,2 mln dollariga teng bo‘lishi kutilmoqda.
 Investitsiya loyihasi doirasida quyidagi obyektlar qurilishi rejalashtirilgan:
 a) yiliga 74 mln tonna ruda qazib olish quvvatiga ega bo‘lgan “Yoshlik I” tog‘-kon kompleksi;
 b) yiliga 60,0 mln tonna rudani qayta ishlash imkoniyatiga ega bo‘lgan 3-son mis boyitish fabrikasi va mis boyitish jarayoni qoldiqlarini saqlash obyekti; 
 v) mis eritish zavodi obyektlari:
 soatiga 55,0 ming kub metr texnik kislorod ishlab chiqarish quvvatiga ega bo‘lgan kislorod stansiyasi;
 2-son mis eritish (Vanyukov) pechi;
 konverterlash bo‘limi;
 anodlash bo‘limi;
 yiliga 275,0 ming tonna mis katodi ishlab chiqarish quvvatiga ega bo‘lgan mis elektroliz sexi;
 yiliga 1 200,0 ming tonna sulfat kislotasi ishlab chiqarish sexi;
 g) kuniga 1 000,0 tonna ohak ishlab chiqarish quvvatiga ega bo‘lgan Ohak zavodi;
 d) tashqi elektr tarmog‘i obyektlari.
 1. 2020 — 2024-yillarda “Olmaliq KMK “AJ tomonidan “Yoshlik I” konini o‘zlashtirish” investitsiya loyihasini amalga oshirish strategiyasi keyingi o‘rinlarda — Strategiya) quyidagi ustuvor vazifalarni belgilaydi:
 investitsiya loyihasini amalga oshirishning asosiy prinsiplari;
 asosiy ko‘rsatkichlar, bosqichlar va quriladigan obyektlar tarkibini belgilash;
 investitsiya loyihasini amalga oshirish davomida yuzaga keladigan xavf-xatarlarni baholash va ularni kamaytirish; 
 o‘zlashtiriladigan mablag‘larning dastlabki qiymati va moliyalashtirishning prognoz manbalarini aniqlash; 
 investitsiya loyihasini amalga oshirishning aniq mexanizmlarini belgilash;
 investitsiya loyihasini amalga oshirish yuzasidan tizimli ravishda monitoring olib borish va nazorat o‘rnatishning ta’sirchan mexanizmlarini joriy etish.
 2. 2020 — 2024-yillarda “Olmaliq kon-metallurgiya kombinati” AJ tomonidan “Yoshlik I” konini o‘zlashtirish” investitsiya loyihasini amalga oshirish strategiyasining tashkiliy sxemasi ushbu Strategiyaga 1-ilovaga muvofiq amalga oshiriladi. 
 3. Quyidagilar investitsiya loyihasini amalga oshirishning asosiy prinsiplari hisoblanadi:
 qidiruv natijalari, mineral resurslar va ruda zaxiralari hisoboti Avstraliya kodeksi (JORC Code) standartlariga muvofiq zaxiralarni hisoblash.
 qimmatbaho, rangli va nodir metallarni qazib olishni oshirish natijasida mis katodi, oltin, kumush, rux va nodir metallarni ishlab chiqarish hajmlarini ko‘paytirish;
 odamlar va atrof-muhitni ishlab chiqarishda yuzaga keladigan zaharli moddalar va gazlarning zararli ta’siridan himoya qilish;
 yangi ish o‘rinlari yaratish orqali Olmaliq shahri va Toshkent viloyati aholisining bandlik darajasini oshirish.
 4. Quyidagilar 2020 — 2024-yillarda “Yoshlik I” konini o‘zlashtirish” investitsiya loyihasini amalga oshirishning asosiy ko‘rsatkichlari hisoblanadi:
 mis-molibden rudalarini qazib olish va qayta ishlashni yillik 35,0 mln tonnadan 100,0 mln tonnaga; 
 mahalliy xomashyo hisobidan ishlab chiqariladigan mis katodi hajmini 108,0 ming tonnadan 265,0 ming tonnaga;
 oltin ishlab chiqarishni 15,0 tonnadan 31,0 tonnaga;
 kumush ishlab chiqarishni 96,0 tonnadan 169,0 tonnaga ko‘paytirish.
 Bundan tashqari, metallurgiya sohasidagi ilm-fanni rivojlantirish, zamonaviy texnologiyalarni tatbiq etish hamda malakali kadrlarni tayyorlash orqali “Olmaliq KMK “AJning ishlab chiqarish quvvatlaridan xavfsiz foydalanish infratuzilmasini yaratishga erishiladi.
 5. Asosiy ko‘rsatkichlarga erishish uchun investitsiya loyihasi quyidagi 2-bosqichda amalga oshiriladi:
 a) 1-bosqich — 2020 — 2023-yillarda rudalar va tog‘ jinslarini ortish, yuklash va tashish liniyalari, maxsus texnika, temir yo‘l stansiyalari, elektr ta’minoti tarmoqlari, ichki yo‘llar tizimi, ta’mirlash bazalari, avtomatlashtirilgan boshqarish tizimi va bevosita qazish maydonini o‘z ichiga olgan yiliga 74,0 mln tonna ruda qazib olish quvvatiga ega bo‘lgan “Yoshlik I” tog‘-kon kompleksi barpo etiladi;
 rudani qazib olish ochiq usulda portlatish ishlarini olib borish orqali amalga oshiriladi;
 kon ishlarini loyihalash davomida tog‘-kon ishlarini rejalashtirish bo‘yicha zamonaviy yondashuv hamda siklik oqim texnologiyalari (SOT-ruda, SOT-tog‘ jismlari) qo‘llaniladi;
 yiliga 60,0 mln tonna rudani qayta ishlash imkoniyatiga ega bo‘lgan 3-mis boyitish fabrikasi va mis boyitish jarayonida hosil bo‘ladigan qoldiqlarni saqlash obyekti quriladi; 
 b) 2-bosqich — 2022 — 2024-yillarda mis eritish zavodining quyidagi obyektlari loyihalashtirilib quriladi va foydalanishga topshiriladi:
 275,0 ming tonna mis ishlab chiqarish quvvatiga ega bo‘lgan mis elektrolizi sexi;
 1 200,0 ming tonna sulfat kislotasi ishlab chiqarish sexi;
 55,0 ming kub metr kislorod ishlab chiqarish quvvatlari;
 Bundan tashqari, yangi 2-eritish (Vanyukov) pechi quriladi, anod va konvertor bo‘limlari rekonstruksiya qilinib, kengaytiriladi. 
 6. Investitsiya loyihasini amalga oshirish jarayonida quyidagi asosiy xatarlar mavjud:
 a) makroiqtisodiy xavf-xatarlar:
 koronavirus COVID-19 pandemiyasi oqibatida yuzaga kelgan global inqiroz asoratlari; 
 jahonda, shu jumladan investitsiya loyihasini amalga oshirishni moliyalashtirishda ishtirok etayotgan mamlakatlarda iqtisodiy vaziyatning yomonlashuvi;
 eksportga yo‘naltiriladigan asosiy tovarlarga jahondagi narxlarining keskin va uzoq muddatli pasayishi ehtimoli bilan bog‘liq holda iqtisodiy vaziyatning yomonlashuvi;
 investitsiya loyihasini moliyalashtirishga jalb qilinadigan to‘g‘ridan to‘g‘ri xorijiy kredit mablag‘larining zarur hajmlari yetarlicha baholanmaganligi;
 b) ijtimoiy xavf-xatarlar — mis boyitish jarayonida hosil bo‘ladigan qoldiqlarni saqlash va “Yoshlik I” koni qurilishi maydonlari uchun yerlarni olib qo‘yilishi va uy-joylari ko‘chirilishi nazarda tutilgan aholi bilan ishlar yetarli darajada tashkil qilinmasligi natijasida ijtimoiy taranglik yuzaga kelishi tufayli investitsiya loyihasini amalga oshirish muddatlari uzaytirilishi yoki to‘xtatib turilishi; 
 v) operatsion xatarlar:
 qidiruv ishlari davomida yangi, avval kutilmagan man etuvchi yoki xavfli, shu jumladan, ekologik va suvni muhofaza qilish bilan bog‘liq omillarning aniqlanishi sababli tanlangan yer maydonini o‘zgartirish zarurati tufayli ko‘zda tutilmagan xarajatlar;
 investitsiya loyihasining referent obyekt sifatidagi optimal qiymatini ta’minlaydigan qonun hujjatlari va normativ-huquqiy hujjatlar tayyorlanishining kechiktirilishi sababli investitsiya loyihasi obyektlarini qurish qiymatining oshishi;
 investitsiya loyihasi obyektlari uchun uskunalar yetkazib berish borasidagi jiddiy qiyinchiliklar;
 g) siyosiy xavf-xatarlar — pudratchilarga, materiallar, asbob-uskunalar yetkazib beruvchilarga, moliya institutlariga nisbatan xalqaro sanksiyalar qo‘llanilishi. 
 7. Investitsiya loyihasini amalga oshirish bo‘yicha xavf-xatarlarni aniqlash va baholash, shuningdek, xavf-xavflarni bartaraf etish va ta’sirining oldini olish bo‘yicha tadbirlarni ishlab chiqish investitsiya loyihasi ishtirokchilarining muvaffaqiyatli ishlashi uchun muhim omildir. 
 8. Investitsiya loyihasi amalga oshirilishi “Olmaliq kon-metallurgiya kombinati” AJning o‘z mablag‘lari, O‘zbekiston Respublikasi Tiklanish va taraqqiyot jamg‘armasining mablag‘lari, mahalliy tijorat banklarining kreditlari, shuningdek, xalqaro moliya institutlari va chet el banklarning Hukumat kafolatisiz to‘g‘ridan to‘g‘ri jalb qilinadigan kreditlari hisobiga moliyalashtirilishi nazarda tutiladi. 
 Dastlabki taxminiy hisob-kitoblarga ko‘ra investitsiya loyihasining umumiy qiymati jami 4 502,0 mln dollarni tashkil qiladi. 
 Investitsiya loyihasi amalga oshirilishi natijasida “Olmaliq KMK” AJning ishlab chiqarish quvvatlari mis ekvivalentida 292 589,0 tonnaga (157,0 ming tonna mis, 16,0 tonna oltin va 73,0 tonna kumush) oshishi kutilmoqda. Natijada 1,0 tonna mis ekvivalentiga sarflanadigan kapital qo‘yilmalar hajmi 14 260,0 dollarga to‘g‘ri kelmoqda. Bugungi kunda amalga oshirilayotgan va amalga oshirilgan 12 ta yirik turdosh loyihalar (xar bir tonna mis birligiga o‘rtacha kapital sarfi 17 400,0 dollar) bilan solishtirilganda kapital qo‘yilmalar sarfi bo‘yicha 6-o‘rinni (1-bosqich 2-o‘rinni) egallamoqda. 
 Investitsiya loyihasi doirasida 2020-yil 1-yanvarga qadar 330,0 mln dollardan ziyod mablag‘lar o‘zlashtirilgan bo‘lsa, kelgusi davrlarda 4 172,0 mln dollar mablag‘ o‘zlashtirilishi rejalashtiriladi. Shu jumladan, investitsiya loyihasini amalga oshirishning:
 1-bosqichida — 3 371,0 mln dollar;
 2-bosqichida — 801,0 mln dollar mablag‘ o‘zlashtiriladi. 
 “Yoshlik I” konini o‘zlashtirish” investitsiya loyihasi doirasida amalga oshiriladigan kapital qo‘yilmalar sarfi va uning tarkibi ushbu Strategiyaga 2-ilovada keltirilgan.
 Investitsiya loyihasining texnik-iqtisodiy asoslari “Giprotsvetmet” AJ (Rossiya) tomonidan tayyorlanadi, shu jumladan, 2020-yil 1-oktabrga qadar loyihaning I-bosqichi texnik-iqtisodiy hisob-kitoblarini Iqtisodiy taraqqiyot va kambag‘allikni qisqartirish vazirligi huzuridagi “Loyihalar va import kontraktlarini kompleks ekspertiza qilish markazi” DUKdan ekspertizadan o‘tkazilib, tasdiqlash uchun Vazirlar Mahkamasiga kiritiladi. 
 9. Investitsiya loyihasini muvaffaqiyatli amalga oshirish uchun Loyiha ofisini tashkil etish orqali “Olmaliq KMK “AJning joriy ishlab chiqarish faoliyati investitsiya loyihasini boshqarish funksiyalaridan ajratiladi.
 Investitsiya loyihasini boshqarish maqsadida Loyiha ofisi tashkil etiladi. Shu bilan birga Loyiha ofisiga yuqori malakali hamda o‘xshash loyihalarda ish tajribasiga ega bo‘lgan xorijiy mutaxassislar jalb etiladi.
 Loyiha ofisiga quyidagi vazifalar yuklanadi: 
 investitsiya loyihasi bo‘yicha barpo etilishi lozim bo‘lgan barcha obyektlar bo‘yicha tuziladigan shartnomalar yuzasidan Texnik topshiriqlarni ishlab chiqish;
 Texnik topshiriqlarni ekspluatatsiya xizmati bilan kelishish;
 tanlov (tender) savdolarini o‘tkazish orqali shartnomalar tuzish;
 qurilish-montaj ishlarini nazorat qilish hamda qabul qilish ishlarini amalga oshirish va boshqa vazifalar. 
 “Yoshlik I” konini o‘zlashtirish” investitsiya loyihasini boshqarish sxemasi 3-ilovada keltirilgan.
 10. Investitsiya loyihasining amalga oshirilishi, umumiy qiymati va muddatlariga ta’sir o‘tkazishi mumkin bo‘lgan kelishuv, bitim va hujjatlarning kelishilishi hamda tasdiqlanishi ta’minlash maqsadida “Olmaliq KMK” AJning Kuzatuv kengashi qoshida Boshqaruv qo‘mitasi tashkil etiladi. 
 Boshqaruv qo‘mitasiga quyidagi vazifalar yuklanadi:
 investitsiya loyihasining budjeti va amalga oshirish muddatlarini belgilash;
 shartnomalar tuzilishi, tender va tanlov o‘tkazish tartibi va shartlarini tasdiqlash; 
 Loyiha ofisi javobgarligi chegaralarini belgilash;
 “Olmaliq KMK” va Loyiha ofisi hamda Buyurtmachi muxandislari o‘rtasida yuzaga keladigan kelishmovchiliklarni ko‘rib chiqish va hal etish;
 davlat organlari va tashkilotlari bilan hamkorlik qilish va boshqalar.
 11. Moliyalashtirishni tashkil etish maqsadida banklar va xalqaro eksport-sug‘urta agentliklari talablariga to‘liq javob beradigan moliyalashtirish modeli ishlab chiqiladi.
 Investitsiya loyihasining moliyalashtirish modelini ishlab chiqish uchun auditorlik kompaniyalari “Katta to‘rtligi”ga kiruvchi hamda auditorlik va konsalting xizmatlari ko‘rsatishga ixtisoslashgan “Deloyt” kompaniyasi jalb qilinadi. 
 Investitsiya loyihasining texnik-iqtisodiy asoslanishi (TIA) “Giprotsvetmet” AJ (Rossiya Federatsiyasi) tomonidan ishlab chiqiladi. 1-bosqichda Konditsiyalar TIA ishlab chiqiladi va O‘zbekiston Respublikasi Davlat geologiya qo‘mitasiga taqdim qilinadi. Natijada mavjud zaxiralar tasdiqlanib, kondan foydalanish va ruda qazib olish uchun litsenziya olinadi. 
 12. Qidiruv natijalari, mineral resurslar va ruda zaxiralari hisoboti Avstraliya kodeksi (JORC Code) standartlariga muvofiq zaxiralarni hisoblash ishlari xalqaro nufuzga ega bo‘lgan “SRK Konsulting” kompaniyasi tomonidan amalga oshiriladi.
 13. Investitsiya loyihasi uzluksiz texnologik ekspertizadan o‘tkazilishini ta’minlash uchun tanlov asosida tegishli malaka va ko‘nikmalarga ega bo‘lgan mustaqil kompaniyalar muhandis-maslahatchilar sifatida jalb qilinadi, jumladan, investitsiya loyihasini umumiy kuzatish va nazorat qilish uchun boshqaruv maslahatlari berishga ixtisoslashgan hamda ushbu sohaning “yirik uchligi”ga kiruvchi “Boston Consulting Group” kompaniyasi jalb qilinishi nazarda tutiladi. 
 14. Mavjud va yaratiladigan ishlab chiqarish quvvatlari hamda texnologik jarayonlarning uzviyligi, shuningdek, ularning o‘zaro mutanosibligini auditdan o‘tkazish tog‘-kon va metallurgiya sanoati loyihalari qurilishi, texnologiyalari, axborot tizimlari va loyihalash bo‘yicha konsalting xizmatlari ko‘rsatishga ega bo‘lgan “Hatch Ltd” kompaniyasi tomonidan amalga oshiriladi.
 15. Malakali kadrlar bilan ta’minlash borasida:
 investitsiya loyihasi doirasida quriladigan barcha obyektlarda talab etiladigan yuqori bilim va tajribaga ega bo‘lgan xodimlarning umumiy soni aniqlanadi;
 ishga tushiriladigan obyektlar ehtiyojlarini qanoatlantirish uchun ularga yetarli darajada mutaxassislarni jalb qilish, o‘qitish va ta’minlash dasturi ishlab chiqiladi va tasdiqlanadi;
 obyektlarni ekspluatatsiya jarayonida texnika xavfsizligi bo‘yicha foydalanishga tayyorlash bilan bog‘liq ehtiyojlar, shu jumladan, o‘qitish va bilimlarni tekshirish uchun resurslar bilan ta’minlanadi; 
 talabalarni xorijiy oliy ta’lim muassasalarida o‘qitish, shuningdek, mutaxassislarni metallurgiya, geologiya, tog‘-kon va turdosh sohalarda tayyorlash, qayta tayyorlash hamda ularning malakasini oshirish uchun xorijiy mamlakatlarga yuborish amalga oshiriladi.
 16. Investitsiya loyihasi amalga oshirilishi munosabati bilan atrof-muhit muhofazasi sohasidagi tadbirlar O‘zbekiston Respublikasi qonun hujjatlariga va xalqaro ekologiya talablariga muvofiq amalga oshiriladi.
 17. Strategiyada nazarda tutilgan tadbirlar amalga oshirilishi monitoringni olib borish va nazorat qilish uch darajali nazorat tizimini ishlab chiqish hamda joriy etish orqali ta’minlanadi, xususan:
 1-daraja — Loyiha ofisi, “Olmaliq KMK” AJ investitsiya departamenti va kapital qurilish boshqarmasining “Olmaliq KMK” AJ raxbariyatiga har kuni tezkor hisobot berishi;
 2-daraja — “Olmaliq KMK” AJ raxbariyatining O‘zbekiston Respublikasining Bosh vaziriga har hafta hisobot berishi;
 3-daraja — “Olmaliq KMK” AJ raxbariyatining O‘zbekiston Respublikasi Prezidentiga investitsiya loyihasini amalga oshirishning strategik va dolzarb yo‘nalishlari bo‘yicha har oyda hisobot berishi.